১৬তম জি সিনে পুরস্কার
১৬তম লাক্স জি সিনে পুরস্কার ২০১৫ সালে মুক্তিপ্রাপ্ত সেরা ভারতীয় হিন্দি ভাষার চলচ্চিত্রসমূহকে স্বীকৃতি প্রদান করে। অনুষ্ঠানটি ২০১৬ সালের ২০ ফেব্রুয়ারি মুম্বইয়ে অনুষ্ঠিত হয় এবং ৫ই মার্চ জি সিনেমায় প্রচারিত হয়। অনুষ্ঠানটি উপস্থাপনা করেন করণ জোহর ও শাহিদ কাপুর। বাজীরাও মাস্তানী শ্রেষ্ঠ চলচ্চিত্র (সমালোচক) ও শ্রেষ্ঠ পরিচালক-সহ সর্বাধিক ১০টি পুরস্কার অর্জন করে, এরপর পিকু ৫টি এবং বজরঙ্গি ভাইজান শ্রেষ্ঠ চলচ্চিত্র-সহ ও মসান ৪টি করে পুরস্কার অর্জন করে। দীপিকা পাড়ুকোন বাজীরাও মাস্তানী-এর জন্য দর্শকের পছন্দ শাখায় শ্রেষ্ঠ অভিনেত্রী ও পিকু-এর জন্য শ্রেষ্ঠ অভিনেত্রী (সমালোচক) বিভাগে দুটি পুরস্কার অর্জন করেন। নওয়াজুদ্দীন সিদ্দিকী বজরঙ্গি ভাইজান-এর জন্য শ্রেষ্ঠ কৌতুক অভিনয়শিল্পী ও বদলাপুর-এর জন্য শ্রেষ্ঠ খল অভিনয়শিল্পী বিভাগে দুটি পুরস্কার অর্জন করেন।